Záujem na konaní žalobcu musí pretrvať až do vydania súdneho rozhodnutia, inak sa konanie zastaví, čo predpokladá, že výsledok konania môže priniesť prospech účastníkovi konania, ktorý žalobu podal. V tejto súvislosti v žalobe o neplatnosť, podanej adresátom aktu, môže pokračovať osoba, ktorá v plnom rozsahu prevzala jeho práva, najmä v prípade úmrtia fyzickej osoby. Takisto teda univerzálna dedička môže pokračovať v žalobe o náhradu nemajetkovej ujmy, ktorá údajne vznikla zosnulému, keďže tento zosnulý sa domáhal prospechu z tejto žaloby pre seba predtým, ako zomrel, takže táto žaloba patrí do jeho majetku v čase dedenia.

V tejto súvislosti, pokiaľ požadované dokumenty obsahujú osobné údaje, ktoré sa netýkajú výlučne žiadateľa o prístup a ktoré by sa stali verejnými, ak by tieto dokumenty boli sprístupnené tejto osobe, nemožno dotknutej inštitúcii vytýkať, že pokiaľ ide o vyváženie existujúcich záujmov, nechala prevážiť záujem tretích osôb v tom zmysle, aby sa ich totožnosť nestala verejne prístupnou, nad záujmom žiadateľa o prístup, aby mohla byť táto totožnosť sprístupnená verejnosti, a že tomuto žiadateľovi odmietla prístup, pričom sa opierala o výnimku stanovenú v článku 4 ods. 1 písm. b) nariadenia č. 49/2001.

Hoci ochrana záujmu uvedeného v článku 4 ods. 1 písm. b) nariadenia č. 1049/2001 nie je nevyhnutná vo vzťahu k žiadateľovi o prístup, musí byť zaručená vo vzťahu k tretím osobám v súlade s ustanoveniami nariadenia č. 45/2001 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov. Za týchto okolností z článku 8 písm. b) nariadenia č. 45/2001 vyplýva, že ten, kto žiada o prenos osobných údajov, musí preukázať nevyhnutnosť tohto prenosu. Ak túto nevyhnutnosť preukáže, prináleží dotknutej inštitúcii, aby preverila, či neexistuje nejaký dôvod domnievať sa, že sporným prenosom by mohli byť dotknuté legitímne záujmy dotknutej osoby.

Keďže nariadenie č. 1049/2001 o prístupe verejnosti k dokumentom Európskeho parlamentu, Rady a Komisie má zaručovať prístup všetkých osôb k dokumentom, dokument, ktorý bol sprístupnený na základe týchto ustanovení, sa stáva verejným. V tejto súvislosti hoci je pravda, že sprístupnenie osobných údajov, ktoré sa týkajú výlučne žiadateľa o prístup, nemožno zamietnuť z dôvodu, že naruší ochranu súkromia a bezúhonnosť jednotlivca, je to inak v prípade žiadosti o prístup týkajúcej sa osobných údajov, ktoré sa netýkajú výlučne žiadateľa.

V tejto súvislosti, pokiaľ ide o žiadosť o prístup k osobným údajom, aby bolo možné prípadne požiadať o ich opravu alebo vymazanie, ak sú dotknuté údaje osobnými údajmi, ktoré sa týkajú tak žiadateľa, ako aj iných tretích osôb, treba vyvážiť legitímne záujmy rôznych osôb, ktoré si odporujú, aby sa určilo, či existuje vyšší záujem, ktorý by odôvodňoval zamietnutie žiadateľovi práva na prístup k týmto osobným údajom. V prípade, že boli údaje požadované s cieľom porozumieť obvineniam dotknutej inštitúcie voči žiadateľovi v nadväznosti na sťažnosť tretej strany, táto inštitúcia nemôže vo svojom rozhodnutí na doplnenie odkázať na skutočnosť, že osoba, ktorá podala sťažnosť voči žiadateľovi, si neželá, aby boli dané osobné údaje oznámené žiadateľovi, a to z obavy z odvety.

Ochrana základného práva na rešpektovanie súkromného života predpokladá najmä, aby sa akákoľvek fyzická osoba mohla uistiť, že osobné údaje, ktoré sa jej týkajú, sú presné a spracované zákonným spôsobom. Práve na účely možnosti vykonania potrebných overení má dotknutá osoba právo na prístup k údajom, ktoré sa jej týkajú a ktoré sú predmetom spracovania. Toto právo na prístup je nevyhnutné najmä na to, aby sa dotknutej osobe umožnilo prípadne dosiahnuť, aby subjekt zodpovedný za spracovanie opravil, vymazal alebo zablokoval tieto údaje, a v dôsledku toho mohla vykonať právo požadovať, aby posúdenia, ktoré sa jej týkajú, boli po určitom čase vymazané, teda zničené.

Pokiaľ ide o žiadosť o prístup k osobným údajom, ktoré sa týkajú žiadateľa a ktorými disponuje inštitúcia Únie, samotná okolnosť, že sa požadovaný dokument týka záujmu chráneného výnimkou uvedenou v článku 20 nariadenia č. 45/2001 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov, neodôvodňuje jej uplatnenie. Dotknutá inštitúcia musí takisto poskytnúť vysvetlenie, pokiaľ ide o to, ako by prístup k tomuto dokumentu mohol konkrétne a účinne poškodiť záujem chránený výnimkou stanovenou v tomto článku.

(pozri bod 110)